**מיקומה המיוחד של פרשת שתויי היין בארועי היום השמיני**

אליעזר דניאל יסלזון

**תקציר**

ננסה לברר מדוע נכללה פרשת שתויי היין בסיפור ארועי היום השמיני-יום חנוכת המשכן.

בפרט נברר מדוע שולבה הפרשה בצורה כמעט מלאכותית, באמצע דבריו של משה אל אהרון ובניו לאחר מות נדב ואביהו. מדובר ברצף של דברים שכל מטרתם להבטיח את המשך עבודת המשכן ביום חנוכתו.

**1. הציוויים של משה לאחר מות בני אהרון**

בתחילת פרשת שמיני, בפרקים ט' וי' מתוארת בפרוטרוט עבודת היום השמיני למילואים-יום חנוכת משכן העדות.

בפרק ט' מתוארת עבודת היום המיוחדת שהביאה להתגלות הקב"ה לעם ביום חנוכת המשכן. בפרק י' מתוארת התנהלותם של משה ושל אהרון ובניו לאחר מותם של נדב ואביהו שהקריבו אש זרה מבלי שצוו לעשות כן.

נראה שמשה עושה כל מאמץ להמשיך בשגרת היום הגדול, אף לאחר האסון הנורא[[1]](#footnote-1). מתוך כך הוא פונה לאחיו ולבניו עם חמישה היגדים שמטרתם להמשיך בעבודה. הפרק מסיים בתגובתו של אהרון להיגד החמישי והאחרון של משה.

ההיגד ראשון-דברי הנחמה,

(ג) וַיֹּ֨אמֶר מֹשֶׁ֜ה אֶֽל־אַהֲרֹ֗ן הוּא֩ אֲשֶׁר־דִּבֶּ֨ר ה' לֵאמֹר֙ בִּקְרֹבַ֣י אֶקָּדֵ֔שׁ וְעַל־פְּנֵ֥י כָל־הָעָ֖ם אֶכָּבֵ֑ד וַיִּדֹּ֖ם אַהֲרֹֽן:

ההיגד השני-הרחקת המתים

(ד) וַיִּקְרָ֣א מֹשֶׁ֗ה אֶל־מִֽישָׁאֵל֙ וְאֶ֣ל אֶלְצָפָ֔ן בְּנֵ֥י עֻזִּיאֵ֖ל דֹּ֣ד אַהֲרֹ֑ן וַיֹּ֣אמֶר אֲלֵהֶ֗ם קִ֠רְב֞וּ שְׂא֤וּ אֶת־אֲחֵיכֶם֙ מֵאֵ֣ת פְּנֵי־הַקֹּ֔דֶשׁ אֶל־מִח֖וּץ לַֽמַּחֲנֶֽה: (ה) וַֽיִּקְרְב֗וּ וַיִּשָּׂאֻם֙ בְּכֻתֳּנֹתָ֔ם אֶל־מִח֖וּץ לַֽמַּחֲנֶ֑ה כַּאֲשֶׁ֖ר דִּבֶּ֥ר מֹשֶֽׁה:

ההיגד השלישי-איסור האבלות

(ו) וַיֹּ֣אמֶר מֹשֶׁ֣ה אֶֽל־אַהֲרֹ֡ן וּלְאֶלְעָזָר֩ וּלְאִֽיתָמָ֨ר׀ בָּנָ֜יו רָֽאשֵׁיכֶ֥ם אַל־תִּפְרָ֣עוּ׀ וּבִגְדֵיכֶ֤ם לֹֽא־תִפְרֹ֙מוּ֙ וְלֹ֣א תָמֻ֔תוּ וְעַ֥ל כָּל־הָעֵדָ֖ה יִקְצֹ֑ף וַאֲחֵיכֶם֙ כָּל־בֵּ֣ית יִשְׂרָאֵ֔ל יִבְכּוּ֙ אֶת־הַשְּׂרֵפָ֔ה אֲשֶׁ֖ר שָׂרַ֥ף ה': (ז) וּמִפֶּתַח֩ אֹ֨הֶל מוֹעֵ֜ד לֹ֤א תֵֽצְאוּ֙ פֶּן־תָּמֻ֔תוּ כִּי־שֶׁ֛מֶן מִשְׁחַ֥ת ה' עֲלֵיכֶ֑ם וַֽיַּעֲשׂ֖וּ כִּדְבַ֥ר מֹשֶֽׁה: פ

ההיגד הרביעי-הציווי להמשיך בעבודת הקרבנות

(יב) וַיְדַבֵּ֨ר מֹשֶׁ֜ה אֶֽל־אַהֲרֹ֗ן וְאֶ֣ל אֶ֠לְעָזָר וְאֶל־אִ֨יתָמָ֥ר׀ בָּנָיו֘ הַנּֽוֹתָרִים֒ קְח֣וּ אֶת־הַמִּנְחָ֗ה הַנּוֹתֶ֙רֶת֙ מֵאִשֵּׁ֣י ה' וְאִכְל֥וּהָ מַצּ֖וֹת אֵ֣צֶל הַמִּזְבֵּ֑חַ כִּ֛י קֹ֥דֶשׁ קָֽדָשִׁ֖ים הִֽוא: (יג) וַאֲכַלְתֶּ֤ם אֹתָהּ֙ בְּמָק֣וֹם קָד֔וֹשׁ.....כִּי־כֵ֖ן צֻוֵּֽיתִי: (יד) וְאֵת֩ חֲזֵ֨ה הַתְּנוּפָ֜ה וְאֵ֣ת׀ שׁ֣וֹק הַתְּרוּמָ֗ה תֹּֽאכְלוּ֙ בְּמָק֣וֹם טָה֔וֹר אַתָּ֕ה וּבָנֶ֥יךָ וּבְנֹתֶ֖יךָ אִתָּ֑ךְ כִּֽי־חָקְךָ֤ וְחָק־בָּנֶ֙יךָ֙ נִתְּנ֔וּ מִזִּבְחֵ֥י שַׁלְמֵ֖י בְּנֵ֥י יִשְׂרָאֵֽל: (טו)....וְהָיָ֨ה לְךָ֜ וּלְבָנֶ֤יךָ אִתְּךָ֙ לְחָק־עוֹלָ֔ם כַּאֲשֶׁ֖ר צִוָּ֥ה ה':

היגד החמישי-דרישת שעיר החטאת

(טז) וְאֵ֣ת׀ שְׂעִ֣יר הַֽחַטָּ֗את דָּרֹ֥שׁ דָּרַ֛שׁ מֹשֶׁ֖ה וְהִנֵּ֣ה שֹׂרָ֑ף וַ֠יִּקְצֹף עַל־אֶלְעָזָ֤ר וְעַל־אִֽיתָמָר֙ בְּנֵ֣י אַהֲרֹ֔ן הַנּוֹתָרִ֖ם לֵאמֹֽר: (יז) מַדּ֗וּעַ לֹֽא־אֲכַלְתֶּ֤ם אֶת־הַחַטָּאת֙ בִּמְק֣וֹם הַקֹּ֔דֶשׁ כִּ֛י קֹ֥דֶשׁ קָֽדָשִׁ֖ים הִ֑וא וְאֹתָ֣הּ׀ נָתַ֣ן לָכֶ֗ם לָשֵׂאת֙ אֶת־עֲוֹ֣ן הָעֵדָ֔ה לְכַפֵּ֥ר עֲלֵיהֶ֖ם לִפְנֵ֥י ה': (יח) הֵ֚ן לֹא־הוּבָ֣א אֶת־דָּמָ֔הּ אֶל־הַקֹּ֖דֶשׁ פְּנִ֑ימָה אָכ֨וֹל תֹּאכְל֥וּ אֹתָ֛הּ בַּקֹּ֖דֶשׁ כַּאֲשֶׁ֥ר צִוֵּֽיתִי:

תגובת אהרון להיגד החמישי של משה

(יט) וַיְדַבֵּ֨ר אַהֲרֹ֜ן אֶל־מֹשֶׁ֗ה הֵ֣ן הַ֠יּוֹם הִקְרִ֨יבוּ אֶת־חַטָּאתָ֤ם וְאֶת־עֹֽלָתָם֙ לִפְנֵ֣י ה' וַתִּקְרֶ֥אנָה אֹתִ֖י כָּאֵ֑לֶּה וְאָכַ֤לְתִּי חַטָּאת֙ הַיּ֔וֹם הַיִּיטַ֖ב בְּעֵינֵ֥י ה': (כ) וַיִּשְׁמַ֣ע מֹשֶׁ֔ה וַיִּיטַ֖ב בְּעֵינָֽיו: פ

**2. יין ושיכר אל תשת-מדוע נכתבה פרשה זו דווקא כאן**

בתוך שורת ההיגדים של משה, בין האיסור להתאבל לבין הציווי על המשך ההקרבה, מובא דיבור נפרד של הקב"ה לאהרון האוסר כניסת שתויי היין למשכן.

(ח) וַיְדַבֵּ֣ר ה' אֶֽל־אַהֲרֹ֖ן לֵאמֹֽר: (ט) יַ֣יִן וְשֵׁכָ֞ר אַל־תֵּ֣שְׁתְּ׀ אַתָּ֣ה׀ וּבָנֶ֣יךָ אִתָּ֗ךְ בְּבֹאֲכֶ֛ם אֶל־אֹ֥הֶל מוֹעֵ֖ד וְלֹ֣א תָמֻ֑תוּ חֻקַּ֥ת עוֹלָ֖ם לְדֹרֹתֵיכֶֽם: (י) וּֽלֲהַבְדִּ֔יל בֵּ֥ין הַקֹּ֖דֶשׁ וּבֵ֣ין הַחֹ֑ל וּבֵ֥ין הַטָּמֵ֖א וּבֵ֥ין הַטָּהֽוֹר: (יא) וּלְהוֹרֹ֖ת אֶת־בְּנֵ֣י יִשְׂרָאֵ֑ל אֵ֚ת כָּל־הַ֣חֻקִּ֔ים אֲשֶׁ֨ר דִּבֶּ֧ר ה' אֲלֵיהֶ֖ם בְּיַד־מֹשֶֽׁה: פ

'פריצתה' של פרשה זו למקומה, בין ההיגד השלישי להיגד הרביעי של משה, מחייבת כל מי שמנסה להבין הכתובים על דרך הפשט, להסביר מדוע נכתבה הפרשה במקומה.

השאלה מתעצמת עוד בגלל שתי אבחנות נוספות.

* הפרשה לא נאמרת כהיגדים האחרים על ידי משה, אלא **כדיבור ישיר של הקב"ה לאהרון**.
* למרות שפרשת שתויי היין עוסקת בהלכות המשכן בדומה להיגדי משה לפניה ולאחריה, היא מופרדת מסביבתה **כפרשה פתוחה הן לפניה והן לאחריה**.

**3. פרשת שתויי היין, אחת משמונה פרשיות שנאמרו ביום הקמת המשכן**

פרשת שתויי היין נכללת בין שמונה הפרשיות שעל פי הגמרא במסכת גיטין (ס.), נמסרו לישראל באותו היום.

דאמר רבי לוי: שמונה פרשיות נאמרו ביום שהוקם בו המשכן, אלו הן: פרשת כהנים[[2]](#footnote-2) (ציוויי הכהנים מפרשת אמור), ופרשת לוים (ציוויי הלוויים מפרשת בהעלותך), ופרשת טמאים (מפרשת נשא), ופרשת שילוח טמאים (מפרשת נשא), ופרשת אחרי מות (מעשה יום הכיפורים), ופרשת שתויי יין, ופרשת נרות (שבפרשת בהעלותך), ופרשת פרה אדומה (שבפרשת חוקת).

נראה שלדעתו של רבי לוי, לא ניתן היה לחנוך את המשכן מבלי ללמד את שמונה ההלכות הקשורות לעבודת המשכן השגרתית, שהיא במהותה עבודה בטהרה על ידי הכהנים והלויים. גם פרשת שתויי היין חיונית לקיומה הנכון של עבודת המשכן, ולכן נכללה בין שמונה הפרשיות החיוניות לעבודת המשכן השגרתית שנמסרו באותו יום. כל שמונה הפרשיות להוציא את פרשת שתויי היין, נכתבו במקומות אחרים בחומשים ויקרא במדבר ודברים, ויש לבחון בכל מקום מדוע דווקא שם שולבה הפרשה. רק פרשת שתויי היין נאמרה בו ביום, ונכתבה בין ארועי היום.

כאמור, עלינו להסביר מדוע שולבה הפרשה דווקא כאן[[3]](#footnote-3).

**4. התגובה לחטא העגל-עבודת המשכן על ידי שבט לוי**

שני ארועים מכוננים מאפיינים את השנה הראשונה לצאת בני ישראל ממצרים, שהגיעה לסיומה עם חנוכת המשכן.

הארוע הראשון היה מתן תורה. התהליך נפגע קשות על ידי חטא העגל, ולמעשה נוצר הצורך בחזרה על התהליך כולו, חזרה שהתבטאה במתן הלוחות השניים.

הארוע השני הוא הקמת המשכן. חטא העגל גרם להסטת עבודת ה' אל משכן העדות. מסיבה זו פונה משה לעם למחרת מתן הלוחות השניים, ומבקש לקחת את התרומות הנדרשות להקמת המשכן[[4]](#footnote-4).

ביחד עם הקמת המשכן נבחר שבט לוי כדי לעבוד במשכן, כפי שמתאר זאת משה בנאומו האחרון, (דברים י),

(ח) בָּעֵ֣ת הַהִ֗וא הִבְדִּ֤יל ה' אֶת־שֵׁ֣בֶט הַלֵּוִ֔י לָשֵׂ֖את אֶת־אֲר֣וֹן בְּרִית־ה' לַעֲמֹד֩ לִפְנֵ֨י ה' לְשָֽׁרְתוֹ֙ וּלְבָרֵ֣ךְ בִּשְׁמ֔וֹ עַ֖ד הַיּ֥וֹם הַזֶּֽה:

הלויים והכהנים שלא כשלו בחטא העגל, נבחרים לייצג את העם בעבודת המשכן. לא עוד עבודת הרבים העלולה להביא למכשלה, אלא רק עבודת השבט הנבחר, ובפרט עבודת אהרון ובניו.

על פי מיתווה זה, נבחרים אהרון ובניו לעבור חניכה מקיפה בשבעת ימי המילואים, שתכשיר אותם לעבודת משכן העדות. אך נראה שבכך לא תמו התפקידים המוטלים עליהם.

**5. דיבורו הישיר של הקב"ה אל אהרון**

חמש פעמים פונה הקב"ה ישירות אל אהרון ואליו בלבד[[5]](#footnote-5).

בפעם הראשונה בפרשת שמות ה' פונה אל אהרון ומבקשו להצטרף לשליחותו של משה, כפי שהבטיח למשה בסוף מעמד הסנה. (שמות ד),

(טז) וְדִבֶּר־ה֥וּא לְךָ֖ אֶל־הָעָ֑ם וְהָ֤יָה **הוּא֙ יִֽהְיֶה־לְּךָ֣ לְפֶ֔ה** וְאַתָּ֖ה תִּֽהְיֶה־לּ֥וֹ לֵֽאלֹהִֽים:

בהתאם פונה ה' ישירות אל אהרון ומבקשו להצטרף אל משה,

(כז) וַיֹּ֤אמֶר ה' אֶֽל־אַהֲרֹ֔ן **לֵ֛ךְ לִקְרַ֥את מֹשֶׁ֖ה הַמִּדְבָּ֑רָה** וַיֵּ֗לֶךְ וַֽיִּפְגְּשֵׁ֛הוּ בְּהַ֥ר הָאֱ-לֹהִ֖ים וַיִּשַּׁק־לֽוֹ:

שלוש פעמים פונה ה' ישירות אל אהרון בפרשת קורח (במדבר יח). שלושה ההיגדים נפרדים המתייחסים כולם **למעמדם המיוחד של הכהנים ושל שבט לוי**.

הפניה הישירה הראשונה מגדירה את **חובות השבט**,

(א) **וַיֹּ֤אמֶר ה' אֶֽל־אַהֲרֹ֔ן** אַתָּ֗ה וּבָנֶ֤יךָ וּבֵית־אָבִ֙יךָ֙ אִתָּ֔ךְ תִּשְׂא֖וּ אֶת־עֲוֹ֣ן הַמִּקְדָּ֑שׁ וְאַתָּה֙ וּבָנֶי֣ךָ אִתָּ֔ךְ תִּשְׂא֖וּ אֶת־עֲוֹ֥ן כְּהֻנַּתְכֶֽם: (ב) וְגַ֣ם אֶת־אַחֶיךָ֩ מַטֵּ֨ה לֵוִ֜י שֵׁ֤בֶט אָבִ֙יךָ֙ הַקְרֵ֣ב אִתָּ֔ךְ וְיִלָּו֥וּ עָלֶ֖יךָ וִֽישָׁרְת֑וּךָ וְאַתָּה֙ וּבָנֶ֣יךָ אִתָּ֔ךְ לִפְנֵ֖י אֹ֥הֶל הָעֵדֻֽת:

הפניה הישירה השניה מגדירה את **מתנות הכהונה** שימסרו לכהנים,

(ח) **וַיְדַבֵּ֣ר ה' אֶֽל־אַהֲרֹן֒** וַאֲנִי֙ הִנֵּ֣ה נָתַ֣תִּֽי לְךָ֔ אֶת־מִשְׁמֶ֖רֶת תְּרוּמֹתָ֑י לְכָל־קָדְשֵׁ֣י בְנֵֽי־יִ֠שְׂרָאֵל לְךָ֙ נְתַתִּ֧ים לְמָשְׁחָ֛ה וּלְבָנֶ֖יךָ לְחָק־עוֹלָֽם: (ט) זֶֽה־יִהְיֶ֥ה לְךָ֛ מִקֹּ֥דֶשׁ הַקֳּדָשִׁ֖ים מִן־הָאֵ֑שׁ כָּל־קָ֠רְבָּנָם לְֽכָל־מִנְחָתָ֞ם וּלְכָל־חַטָּאתָ֗ם וּלְכָל־אֲשָׁמָם֙ אֲשֶׁ֣ר יָשִׁ֣יבוּ לִ֔י קֹ֣דֶשׁ קָֽדָשִׁ֥ים לְךָ֛ ה֖וּא וּלְבָנֶיֽךָ:

והפניה הישירה השלישית מסבירה את ענין **הזכאות לנחלה** בארץ ישראל,

(כ) **וַיֹּ֨אמֶר ה' אֶֽל־אַהֲרֹ֗ן** בְּאַרְצָם֙ לֹ֣א תִנְחָ֔ל וְחֵ֕לֶק לֹא־יִהְיֶ֥ה לְךָ֖ בְּתוֹכָ֑ם אֲנִ֤י חֶלְקְךָ֙ וְנַחֲלָ֣תְךָ֔ בְּת֖וֹךְ בְּנֵ֥י יִשְׂרָאֵֽל: ס

**6. פרשת שתויי היין-פניה ישירה אל אהרון המתארת את תפקידי הכהנים**

מצינו אם כן שפניות ה' הישירות אל אהרון **מתמקדות במעמדו ובתפקידיו של שבט לוי**. ומכאן שגם את הדיבור הישיר אל אהרון בפרשתנו, יש לראות כחלק מהגדרת תפקידי הכהנים.

בחינת פרשת שתויי היין מורה, שמפורטים בה שלושה תפקידים המיועדים לכהנים. לתפקידים אלה מכנה משותף, יש לבצע אותם בפיכחון מלא[[6]](#footnote-6). אסור לגשת אליהם מתוך שתיית יין ושִכְרוּת. בגלל מכנה משותף זה, ניתנה לפרשה הכותרת 'איסור שתיית היין', אך למעשה תוכנה העיקרי הוא פירוט תפקידי הכהנים.

וכך מגדיר הקב"ה בפנייתו הישירה לאהרון בפרשתנו את שלושת התפקידים המוטלים על הכהנים.

* על הכהנים לבא **לעבודת המשכן** בפיכחון מלא
* על הכהנים לדעת **להבדיל** בין הקודש לחול ובין הטמא לטהור.
* על הכהנים **להורות** לבני ישראל את מצוות ה'.

ובלשון הפסוק,

(ח) וַיְדַבֵּ֣ר ה' אֶֽל־אַהֲרֹ֖ן לֵאמֹֽר: (ט) יַ֣יִן וְשֵׁכָ֞ר אַל־תֵּ֣שְׁתְּ׀ אַתָּ֣ה׀ וּבָנֶ֣יךָ אִתָּ֗ךְ בְּבֹאֲכֶ֛ם אֶל־אֹ֥הֶל מוֹעֵ֖ד וְלֹ֣א תָמֻ֑תוּ חֻקַּ֥ת עוֹלָ֖ם לְדֹרֹתֵיכֶֽם: (י) וּ**ֽלֲהַבְדִּ֔יל** **בֵּ֥ין הַקֹּ֖דֶשׁ וּבֵ֣ין הַחֹ֑ל וּבֵ֥ין הַטָּמֵ֖א וּבֵ֥ין הַטָּהֽוֹר**: (יא) **וּלְהוֹרֹ֖ת** אֶת־בְּנֵ֣י יִשְׂרָאֵ֑ל **אֵ֚ת כָּל־הַ֣חֻקִּ֔ים** אֲשֶׁ֨ר דִּבֶּ֧ר ה' אֲלֵיהֶ֖ם בְּיַד־מֹשֶֽׁה: פ

חנוכת המשכן אינה שלמה ללא הגדרת תפקידי הכהנים. עד עתה קראנו בפרשת תצווה על חובתם של הכהנים בימי המילואים, כשעל פי הציווי שם יושמו הדברים למעשה בפרשת צו. עתה משלים הקב"ה את הגדרת התפקידים של הכהנים, המחייבת אותם להשתלב בהוראת התורה ובהנחלתה לעם כולו[[7]](#footnote-7). דברים אלה תואמים היטב לברכת שבט לוי על ידי משה בסוף ימיו, ברכה הכוללת הן את עבודת הכהנים והן את חובתם להורות. (דברים לג),

**(י) יוֹר֤וּ מִשְׁפָּטֶ֙יךָ֙ לְיַעֲקֹ֔ב וְתוֹרָתְךָ֖ לְיִשְׂרָאֵ֑ל יָשִׂ֤ימוּ קְטוֹרָה֙ בְּאַפֶּ֔ךָ וְכָלִ֖יל עַֽל־מִזְבְּחֶֽךָ:**

**7. שילוב פרשת שתויי היין במקום הנבחר מבטא את צורת ההוראה הנדרשת מהכהנים**

על פי האמור נוכל להבין שפרשת שתויי היין, המפרטת לראשונה את כל חובות הכהנים, ראוי שתשתלב עם תאור חנוכת המשכן.

יחד עם זאת עדיין לא הסברנו מדוע 'פָּרצה' הפרשה והתמקמה באמצע הנחיותיו של משה לאהרון, שנושאם הוא המשך עבודת היום.

במילים אחרות, גם אם הצלחנו להבהיר מדוע ראוי לכלול את פרשת שתויי היין בתאור ארועי היום השמיני, עדיין לא ברור לנו מדוע לא נכתבה פרשת שתויי היין למשל בסוף פרק י', לאחר סיום תאור עבודת היום השמיני.

נראה שהמיקום המסוים של שילוב הפרשה, נבחר כדי להדגים **כיצד אהרון ממלא את תפקידו להורות** לישראל את מצוות ה'.

8**. מצוות ה' והטוב בעיני ה'**

הציווי של משה להמשיך בעבודת היום, והגילוי ששעיר החטאת נשרף ולא נאכל, מעוררים ויכוח מעט חריף בין משה לבין אהרון, הנובע משריפת החטאת.

(טז) וְאֵ֣ת׀ שְׂעִ֣יר הַֽחַטָּ֗את דָּרֹ֥שׁ דָּרַ֛שׁ מֹשֶׁ֖ה וְהִנֵּ֣ה שֹׂרָ֑ף וַ֠יִּקְצֹף עַל־אֶלְעָזָ֤ר וְעַל־אִֽיתָמָר֙ בְּנֵ֣י אַהֲרֹ֔ן הַנּוֹתָרִ֖ם לֵאמֹֽר: (יז) מַדּ֗וּעַ לֹֽא־אֲכַלְתֶּ֤ם אֶת־הַחַטָּאת֙ בִּמְק֣וֹם הַקֹּ֔דֶשׁ כִּ֛י קֹ֥דֶשׁ קָֽדָשִׁ֖ים הִ֑וא וְאֹתָ֣הּ׀ נָתַ֣ן לָכֶ֗ם לָשֵׂאת֙ אֶת־עֲוֹ֣ן הָעֵדָ֔ה לְכַפֵּ֥ר עֲלֵיהֶ֖ם לִפְנֵ֥י ה': (יח) הֵ֚ן לֹא־הוּבָ֣א אֶת־דָּמָ֔הּ אֶל־הַקֹּ֖דֶשׁ פְּנִ֑ימָה אָכ֨וֹל תֹּאכְל֥וּ אֹתָ֛הּ בַּקֹּ֖דֶשׁ כַּאֲשֶׁ֥ר צִוֵּֽיתִי: (יט) וַיְדַבֵּ֨ר אַהֲרֹ֜ן אֶל־מֹשֶׁ֗ה הֵ֣ן הַ֠יּוֹם הִקְרִ֨יבוּ אֶת־חַטָּאתָ֤ם וְאֶת־עֹֽלָתָם֙ לִפְנֵ֣י ה' וַתִּקְרֶ֥אנָה אֹתִ֖י כָּאֵ֑לֶּה וְאָכַ֤לְתִּי חַטָּאת֙ הַיּ֔וֹם הַיִּיטַ֖ב בְּעֵינֵ֥י ה': (כ) וַיִּשְׁמַ֣ע מֹשֶׁ֔ה וַיִּיטַ֖ב בְּעֵינָֽיו:

על פי הפרשנות הרגילה המתבססת על סוגית הגמרא (זבחים קא.), התעורר ויכוח הלכתי בין משה לאהרון על מעמדו של הכהן באנינותו. משה תבע לדחות האנינות ולהמשיך בעבודת המשכן כרגיל, ואילו אהרון טען שרק הקרבנות המיוחדים של היום ('קדשי שעה') יהיו מוקרבים על ידי האונן. לעומת זאת קרבנות קבועים ('קדשי דורות') לא מוקרבים על ידי האונן. שעיר החטאת שבמחלוקת היה שעיר ראש החודש שהוא קרבן של קבע, ולכן נמנעו הכהנים מלאוכלו[[8]](#footnote-8).

הויכוח תם כמשה שומע את אהרון, ומקבל את עמדתו ההלכתית.

אך קריאה פשוטה יותר של הפסוקים, מעלה את האפשרות שלויכוח שבין אהרון למשה התווסף גם ממד יותר כללי ויותר אישי. ניתן ללמוד זאת מהביטויים היותר כלליים בהם משתמש אהרון בתגובתו.

* וַתִּקְרֶ֥אנָה אֹתִ֖י **כָּאֵ֑לֶּה**
* **הַיִּיטַ֖ב בְּעֵינֵ֥י ה'**

אלה בטויים כלליים מאוד, שכאילו מתעלמים מטיעוניו ההלכתיים המפורטים של משה. משה מזכיר עובדת היות החטאת במעמד של **קדשי** **קדשים**, וכן מזכיר הוא את החובה לאכול את בשרה ולשפוך את דמה דווקא במקומות המוגדרים כקדושים. אהרון לעומתו מזכיר באופן כללי את **הטוב בעיני ה'**.

בסופו של דבר משה משתכנע, והפרשה מסתיימת בראיית **הטוב** גם על ידי משה, (כ) וַיִּשְׁמַ֣ע מֹשֶׁ֔ה **וַיִּיטַ֖ב** בְּעֵינָֽיו:

**אך מה מוגדר כטוב בעיני ה'?**

נראה שביטוי זה מופיע בתורה תמיד לצד הציווי הרגיל של הקב"ה. כנראה שמוטלת על האדם החובה לבקר את מעשיו לא רק על פי התאמתם לציווי המפורש. מוטלת עליו החובה גם לבחון אם מעשיו תואמים את המערכת היותר כוללת המכונה **כ'טוב בעיני ה''.**

כך נוכל להסביר את דברי הפסוק בפרשת ואתחנן, (דברים ו), ואת דרשתו של רבי עקיבא על פסוק זה.

(יז) שָׁמ֣וֹר תִּשְׁמְר֔וּן אֶת־מִצְוֹ֖ת ה' אֱלֹהֵיכֶ֑ם וְעֵדֹתָ֥יו וְחֻקָּ֖יו **אֲשֶׁ֥ר צִוָּֽךְ**: (יח) **וְעָשִׂ֛יתָ הַיָּשָׁ֥ר** **וְהַטּ֖וֹב בְּעֵינֵ֣י ה'** לְמַ֙עַן֙ יִ֣יטַב לָ֔ךְ וּבָ֗אתָ וְיָֽרַשְׁתָּ֙ אֶת־הָאָ֣רֶץ הַטֹּבָ֔ה אֲשֶׁר־נִשְׁבַּ֥ע ה' לַאֲבֹתֶֽיךָ:

ודרש רבי עקיבא, בספרי,

**מהו הטוב ומהו הישר**? רבי עקיבא אומר, הטוב בעיני שמים והישר בעיני אדם.

ובדרך דומה תבעו חכמים שלא למצות את הדין אלא לשאוף להגיע לפשרה, (**תוספתא סנהדרין א ה"ג**),

ר' יהושע בן קרחה אומר מצוה לבצוע שנ' (זכריה ח ט"ז) אמת ומשפט ושלום שפטו בשעריכם. והלא כל מקום שיש משפט אמת אין שלום, וכל מקום שיש שלום אין משפט אמת? ואיזהו משפט אמת שיש בו שלום? הוי אומר זה הביצוע.

משמע שיש כנראה **טוב בעיני ה'** שנושק לעיקר הדין ומעצב אותו. זהו טוב מחייב. זהו טוב שחייב להנחות את חיינו מעבר לחובתנו הבסיסית לשמור ולקיים את ההלכה ואת המצווה.

פרשת שתויי היין בה נמסר לאהרון שחובתו היא להורות לעם את חוקי ה', נכתבה בסמוך לוויכוח שבין משה לאהרון. כך מדגישה התורה שמילוי החובה הזו, מחייבת את אהרון לשלב בהוראותיו גם את שנראה כטוב בעיני ה'.

זהו מסר חשוב לאהרון, ונראה שחייבים ללמוד ממנו כל מורי ההוראה בישראל.

נראה שלדברים מעין אלה כיוון גם הראי"ה, בהקדמה לספרו מוסר הקודש. על פי גישתו, יראת השמים הנכונה חייבת להשתלב עם המוסר הטבעי של האדם. המוסר הטבעי של האדם 'משביח' את קיומה של המצווה. לעומת זאת פסולה תהיה יראת שמים שממעיטה את הנטיות המוסריות הטבעיות של האדם.

אסור ליראת שמים שתדחק את המוסר הטבעי של האדם, כי אז אינה עוד יראת שמים טהורה. **סימן ליראת שמים טהורה הוא כשהמוסר הטבעי, הנטוע בטבע הישר של האדם, הולך ועולה על פיה במעלות יותר גבוהות ממה שהוא עומד מבלעדיה**. אבל אם תצויר יראת שמים בתכונה כזאת, שבלא השפעתה על החיים היו החיים יותר נוטים לפעול טוב, ולהוציא אל הפועל דברים מועילים לפרט ולכלל, ועל פי השפעתה מתמעט כח הפועל ההוא, יראת שמים כזאת היא יראה פסולה.

**8. סיכום**

הכותרת **פרשת שתויי היין** מסיטה במידת מה את הדעת מהנושא האמיתי של הפרשה.

הנושא האמיתי של הפרשה, הוא פירוט **תפקידי** **הכהנים**, כשמדובר כאמור בשלושה תפקידים שיש למלא בפיכחון מלא.

מכאן שפרשת תפקידי הכהנים (היא פרשת שתויי היין), ראוי לה שתכתב בתוך סיפור חנוכת המשכן. זאת מאחר שחנוכת המשכן, גוררת עמה את בחירת שבט לוי, ואת פירוט חובותיו.

מיקומה המדויק של הפרשה נקבע לפני פריצת הויכוח שבין משה לאהרון. זאת כדי להדגים כיצד עומד אהרון וממלא את חובתו **'להורות** אֶת־בְּנֵ֣י יִשְׂרָאֵ֑ל **אֵ֚ת כָּל־הַ֣חֻקִּ֔ים** אֲשֶׁ֨ר דִּבֶּ֧ר ה' אֲלֵיהֶ֖ם בְּיַד־מֹשֶֽׁה'.

אהרון ממלא חובתו זו דווקא על ידי ויכוח עם משה, ודווקא על ידי העלאת נימוקים כלליים הנובעים מהחובה שמצאנו בספר משלי (ג' ד), **וּמְצָא־חֵ֖ן וְשֵֽׂכֶל־ט֑וֹב בְּעֵינֵ֖י אֱלֹהִ֣ים וְאָדָֽם**.

1. המשך עבודת היום אינה דבר של מה בכך. רק פעמים בכל התורה, מתגלה ה' לעם בצורה מתוכננת. במתן תורה וביום השמיני. ההתגלות במתן תורה הופסקה על ידי חטא העגל. הלוחות נשברו והתהליך כולו החל מחדש. כאן מצטווה משה שלא להפסיק את עבודת היום, אלא להמשיכה כמתוכנן. זהו למעשה עיקרו של פרק י' שבמרכזו שולבה פרשת שתויי היין. [↑](#footnote-ref-1)
2. פירוט הפרשות על פי פירוש רש"י על אתר. [↑](#footnote-ref-2)
3. ברור ששאלות אלה על מיקומה של הפרשה לא נעלמו מעיניהם הבוחנות של הפרשנים הקלסיים. בדרך כלל הם עונים על השאלה באחת משתי הגישות הבאות: [1] חטא נדב ואביהו קשור לשתית יין. או שנאמר ששתויי יין נכנסו למשכן, או שנאמר שדעתם השתבשה עליהם לאחר ששתו יין קודם לכניסתם, ומתוך שיכרותם הקריבו אש זרה. לדוגמא ראה על כך את הרמב"ן על אתר. [2] בעיתות משבר נהגו לתת יין לאבל ולמר הנפש, כפי שכתוב במשלי, "תנו שכר לאובד ויין למרי נפש". הקב"ה מצווה את אהרון שלא לנקוט היום בשיטה שכזו. ראה על כך את פירוש הבכור שור על אתר. [↑](#footnote-ref-3)
4. כך תאר הרמב"ן את המשכן כחלופה רצויה למעמד מתן תורה מסיני, בתחילת פרשת תרומה (שמות כה),וסוד המשכן הוא, **שיהיה הכבוד אשר שכן על הר סיני שוכן עליו בנסתר**. וכמו שנאמר שם (לעיל כד טז) וישכן כבוד ה' על הר סיני. וכתיב (דברים ה כא) הן הראנו ה' א-להינו את כבודו ואת גדלו, כן כתוב במשכן וכבוד ה' מלא את המשכן (להלן מ לד). והזכיר במשכן שני פעמים וכבוד ה' מלא את המשכן, כנגד "את כבודו ואת גדלו". והיה במשכן תמיד עם ישראל, הכבוד שנראה להם בהר סיני. ובבא משה היה אליו הדבור אשר נדבר לו בהר סיני. וכמו שאמר במתן תורה (דברים ד לו) מן השמים השמיעך את קולו ליסרך ועל הארץ הראך את אשו הגדולה, כך במשכן כתיב (במדבר ז פט) וישמע את הקול מדבר אליו מעל הכפרת מבין שני הכרובים וידבר אליו. [↑](#footnote-ref-4)
5. רוב הפניות אל אהרון נעשות על ידי משה. במקרים אחרים פונה ה' אל משה ואל אהרון יחדיו, כמו לדוגמא בפרשת המאכלות האסורים המופיעה מיד לאחר תום ארועי היום השמיני בתחילת פרק י"א. (א) וַיְדַבֵּ֧ר ה' אֶל־מֹשֶׁ֥ה וְאֶֽל־אַהֲרֹ֖ן לֵאמֹ֥ר אֲלֵהֶֽם: [↑](#footnote-ref-5)
6. הצורך בפיכחון מלא בקיום תפקידי הכהנים מוגדר על ידי בעל ספר החינוך **כדבר פשוט**. וכך כתב בצורה ייחודית על האיסור לשתות יין במצוה קנב. 'שורש המצווה ידוע. שאין ראוי להתעסק בדברים היקרים בתכלית היוקר כמו **עניני המקדש ודברי התורה**, רק בעת שיהיה האדם מיושב בדעתו ומכוון בכל מעשיו, **אין להאריך בדברים פשוטים'.** [↑](#footnote-ref-6)
7. תפקיד הכהנים כמי שמבדיל ומורה, מופיע עוד פעמים רבות בעיקר בספר דברים. כדוגמא נצטט מספר פסוקים מפרשת שופטים. (דברים יז) (ח) כִּ֣י יִפָּלֵא֩ מִמְּךָ֙ דָבָ֜ר לַמִּשְׁפָּ֗ט בֵּֽין־דָּ֨ם׀ לְדָ֜ם בֵּֽין־דִּ֣ין לְדִ֗ין וּבֵ֥ין נֶ֙גַע֙ לָנֶ֔גַע דִּבְרֵ֥י רִיבֹ֖ת בִּשְׁעָרֶ֑יךָ וְקַמְתָּ֣ וְעָלִ֔יתָ אֶל־הַמָּק֔וֹם אֲשֶׁ֥ר יִבְחַ֛ר ה'   
   אֱ-לֹהֶ֖יךָ בּֽוֹ: (ט) וּבָאתָ֗ **אֶל־הַכֹּהֲנִים֙** **הַלְוִיִּ֔ם** וְאֶל־הַשֹּׁפֵ֔ט אֲשֶׁ֥ר יִהְיֶ֖ה בַּיָּמִ֣ים הָהֵ֑ם וְדָרַשְׁתָּ֙ וְהִגִּ֣ידוּ לְךָ֔ אֵ֖ת דְּבַ֥ר הַמִּשְׁפָּֽט: ועוד בהמשך פרשת המלך, (יח) וְהָיָ֣ה כְשִׁבְתּ֔וֹ עַ֖ל כִּסֵּ֣א מַמְלַכְתּ֑וֹ וְכָ֨תַב ל֜וֹ אֶת־מִשְׁנֵ֨ה הַתּוֹרָ֤ה הַזֹּאת֙ עַל־סֵ֔פֶר מִלִּפְנֵ֥י **הַכֹּהֲנִ֖ים הַלְוִיִּֽם**: [↑](#footnote-ref-7)
8. בסוגית הגמרא מובאת דעה נוספת הכורכת את המחלוקת שבין משה לאהרון להלכות קדשים שנטמאו. אנו בחרנו להציג את הדעה היותר קלה להבנה. [↑](#footnote-ref-8)